b'\n_START_ARTICLE_\nKaviar\n_START_PARAGRAPH_\nKaviar je delikatesa izdelana iz soljenih in za\xc4\x8dinjenih ribjih iker.\n_START_SECTION_\nZgodovina\n_START_PARAGRAPH_\nIme izvira iz perzijske besede \xd8\xae\xd8\xa7\xda\xaf\xe2\x80\x8c\xd8\xa2\xd9\x88\xd8\xb1 (Khag-avar), ki dobesedno pomeni izdelovalec iker. To besedo so v Perziji uporabljali tudi za jesetre, iz katerih pridobivajo najbolj cenjene vrste kaviarja. Kaviar je na\xc5\xa1el pot v svetovno kuhinjo \xc5\xbee v 19. stoletju, ko so ga iz Rusije v Francijo prinesli kuharji.\n_START_SECTION_\nNajbolj znani kaviarji\n_START_PARAGRAPH_\nNajbolj cenjeni in posledi\xc4\x8dno dragi so kaviarji iz Kaspijskega jezera. Najve\xc4\x8d ga pridobijo v Rusiji in Iranu, najbolj cenjen pa je kaviar pridobljen iz jesetrov, vrst Beluga, Oseter in Sevruga. Ti kaviarji so \xc4\x8drne ali temno modre barve, lahko pa tudi sive. Kaviar zlate barve, pridobljen iz vrste jesetra imenovane Sterlet pa je bil v preteklosti najbolj cenjen, vendar je ta riba danes \xc5\xbee na robu izumrtja, zato je pridobivanje tega kaviarja ustavljeno. Izumrtje ribje vrste ni slu\xc4\x8dajno, saj ribe usmrtijo, da pridejo do kaviarja, kar je tudi razlog, da so tudi nekatere druge vrste jesetrov \xc5\xbee na seznamu ogro\xc5\xbeenih \xc5\xbeivalskih vrst._NEWLINE_Kasneje so za\xc4\x8deli pridobivati kaviar tudi iz drugih vrst rib, tako morskih kot sladkovodnih, vendar so ti kavairji, ki so razli\xc4\x8dnih barv (zelene, rde\xc4\x8de, pa tudi modre, sive ali \xc4\x8drne barve), manj kvalitetni in tudi precej cenej\xc5\xa1i. Poleg tega je na tr\xc5\xbei\xc5\xa1\xc4\x8du \xc4\x8dedalje bolj prisoten tudi kaviar gojenih jesetrov, ki je cenovno dostopnej\xc5\xa1i.\n_START_SECTION_\nUporaba\n_START_PARAGRAPH_\nKaviar je \xc5\xa1e vedno delikatesa, in se uporablja predvsem za predjedi, oblo\xc5\xbeene kruhke in kot dodatek k specialitetam raznih kuhinj.'